Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 567

e) Egy opera keresztmetszete 2 óra Személyes előképek. Ismerkedés egy operával. Beszélgetés osztályszinten. Kinek mi jut eszébe az opera szó hallatán? Ki látott/hallgatott már végig egy operát? Kinek milyen élményei, érzései, vélekedései fűződnek az opera műfajához? Zenehallgatás osztályszinten. Egy olyan népszerű opera nyitányának megismerése, amelyik zeneileg viszonylag könnyen befogadható, történetét tekintve pedig lekötheti a diákokat (pl. Bizet Carmen vagy Puccini Tosca című műve). Annak találgatása, vajon miről szólhat az opera, amelynek bevezető dallamait hallották. Vetítés osztályszinten. A kiválasztott opera nyitó színpadképének közös megtekintése, és annak találgatása, vajon hol játszódhat a darab, és kik lehetnek a fő szereplői. A valós információk tanári megerősítése. Zenehallgatás és beszélgetés osztályszinten. Az opera történetének lépésről lépésre való megismerése, egy-egy népszerű zenei betét, illetve ária meghallgatásával, színenként találgatva, vajon merre halad tovább a történet – egészen a végkifejletig. Egyéni látványtervezés. Színpad- vagy jelmezterv, illetve színvázlat készítése az opera szabadon választott részletéhez, ceruzával vagy krétával – az előzőleg megismert zenei részletek ismételt meghallgatása közben.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes